Document ID: 32012R0826

KOMISIJAS DELEĢĒTĀ REGULA (ES) Nr. 826/2012
(2012. gada 29. jūnijs)
kas papildina Eiropas Parlamenta un Padomes Regulu (ES) Nr. 236/2012 attiecībā uz regulatīvajiem tehniskajiem standartiem informēšanas un informācijas publiskošanas prasībām par neto īsajām pozīcijām, Eiropas Vērtspapīru tirgu iestādei sniedzamajām ziņām par neto īsajām pozīcijām un apgrozījuma aprēķināšanas metodi nolūkā noteikt atbrīvotās akcijas
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2012. gada 14. marta Regulu (ES) Nr. 236/2012 par īso pārdošanu un dažiem kredītriska mijmaiņas darījumu aspektiem (1) un jo īpaši tās 9. panta 5. punktu, 11. panta 3. punktu un 16. panta 3. punktu,
apspriedusies ar Eiropas Datu aizsardzības uzraudzītāju,
tā kā:
(1)
Šīs regulas mērķis ir izveidot vienotu režīmu attiecībā uz paziņojumiem un informāciju, ko ieguldītāji sniedz valstu kompetentajām iestādēm vai šīs kompetentās iestādes sniedz Eiropas vērtspapīru tirgu iestādei (turpmāk tekstā - “EVTI”). Tā kā apgrozījuma aprēķināšana, lai noteiktu atbrīvotās akcijas arī ir cieši saistīta ar informācijas sniegšanu par akcijām, ja to galvenā tirdzniecības vieta ir Savienībā, uz to arī būtu jāattiecas šai regulai. Lai nodrošinātu saskaņotību starp šiem noteikumiem, kuriem būtu jāstājas spēkā vienlaicīgi, un sekmētu to, ka personām, uz kurām attiecas šie pienākumi, ir iespējams to visaptverošs pārskats un viegla piekļuvi tiem, ir vēlams visus Regulā (ES) Nr. 236/2012 paredzētos tehniskos standartus iekļaut vienā regulā.
(2)
Attiecībā uz paziņojumiem par akciju, valsts parāda instrumentu un nesegtu valsts riska mijmaiņas darījumu neto īsajām pozīcijām un informācijas publiskošanu par būtiskām akciju, valsts parāda instrumentu un nesegtu valsts riska mijmaiņas darījumu neto īsajām pozīcijām, būtu jāprecizē vienoti noteikumi par informāciju, tostarp vienotu standartu, kas izmantojams informācijas sniegšanai, ar mērķi nodrošināt konsekvenci paziņošanas prasību piemērošanā visā Savienībā, sekmēt efektivitāti ziņojumu iesniegšanas procesā un nodrošināt sabiedrībai informāciju, kas ir salīdzināma.
(3)
Lai garantētu pozīciju turētāju pienācīgu identifikāciju, paziņojumā būtu jāiekļauj kods, ja tas ir pieejams, kas papildina pozīcijas turētāja nosaukumu. Kamēr nav pieejams vienots, uzticams un sabiedriski atzīts juridiskās personas identifikators pasaules mērogā, jāpaļaujas uz atsevišķu pozīciju turētājiem jau piešķirtajiem kodiem, piemēram, bankas identifikācijas kodu.
(4)
Lai EVTI spētu pildīt savus pienākumus saskaņā ar šo regulu un Eiropas Parlamenta un Padomes 2010. gada 24. novembra Regulu (ES) Nr. 1095/2010, ar ko izveido Eiropas Uzraudzības iestādi (Eiropas Vērtspapīru un tirgu iestādi) (2), kompetentajām iestādēm katru ceturksni jāinformē EVTI par saņemto akciju, valsts parāda vērtspapīru un nesegto valsts kredītriska mijmaiņas darījumu neto īso pozīciju informāciju, kā arī jāsniedz EVTI prasītā papildu informācija par neto īsajām pozīcijām.
(5)
Lai šo informāciju efektīvi izmantotu, proti, sasniegtu mērķi nodrošināt finanšu tirgu pienācīgu darbību un integritāti, ka arī Savienības finansiālās sistēmas stabilitāti, ceturkšņa informācijai vajadzētu būt standartizētai, nemainīgai laika gaitā un pietiekami detalizētai, ikdienas apkopoto datu formātā, kas ļautu EVTI šo informāciju apstrādāt, pētīt un analizēt.
(6)
EVTI nevar iepriekš konkrēti paredzēt, kāda informācija tai var būt nepieciešama no kompetentajām iestādēm, jo šo informāciju iespējams noteikt tikai katrā konkrētā gadījumā un tā var ietvert gan individuālus, gan apkopotus datus par neto īsajām pozīcijām vai kredītriska mijmaiņas darījumu nesegtajām pozīcijām. Neraugoties uz to, ir būtiski noteikt vispārīgo informāciju, kas iesniedzama minētajiem mērķiem.
(7)
Apgrozījuma aprēķināšanai gan attiecībā uz tirdzniecības vietām Savienībā, gan ārpus Savienības, lai varētu noteikt galveno akciju tirdzniecības vietu, katrai attiecīgajai kompetentajai iestādei jānosaka atbilstošie informācijas avoti, kurus izmanto, lai konstatētu un izmērītu konkrētas akcijas tirdzniecību. Pašlaik nav ne harmonizētu Savienības prasību ziņojumu sniegšanai par darījumiem ar akcijām, kuras atļauts tirgot tikai daudzpusējās tirdzniecības sistēmās, ne starptautisku standartu attiecībā uz individuālu akciju tirdzniecības statistiku tirdzniecības vietās, kas var būt atšķirīga. Tādēļ kompetentajām iestādēm ir vajadzīga lielāka elastīgas rīcības iespēja šo aprēķinu veikšanā.
(8)
Lai nodrošinātu konsekvenci, šīs regulas piemērošanas datumam būtu jābūt tādam pašam kā Regulai (ES) Nr. 236/2012. Tomēr, lai fiziskām un juridiskām personām būtu pietiekami ilgs laiks atbilstīgi Regulas (ES) Nr. 236/2012 16. pantam atbrīvoto akciju saraksta apstrādei, šā saraksta sagatavošanai un tai sekojošai publikācijai EVTI tīmekļa vietnē būtu jānotiek pietiekami ilgu laiku pirms Regulas (ES) Nr. 236/2012 piemērošanas dienas. Tāpēc apgrozījuma aprēķina metode, lai noteiktu akciju galveno tirdzniecības vietu būtu jāpiemēro no dienas, kad stājas spēkā šī regula.
(9)
Kā atzīts Regulā (ES) Nr. 236/2012, pirms minēto regulu var sākt lietderīgi piemērot, būtu jāpieņem saistoši tehniskie standarti, jo ir svarīgi pirms 2012. gada 1. novembra noteikt prasītos nebūtiskos elementus, lai atvieglotu tirgus dalībniekiem minētās regulas prasību izpildi un kompetentajām iestādēm - tās izpildes nodrošināšanu, tāpēc šai regulai būtu jāstājas spēkā nākamajā dienā pēc tās publicēšanas.
(10)
Šī regula balstās uz regulatīvo tehnisko standartu projektu, ko EVTI iesniegusi Komisijai.
(11)
EVTI ir veikusi atklātas sabiedriskās apspriešanās par regulatīvo tehnisko standartu projektu, uz kuru ir balstīta šī regula, izanalizējusi iespējamās attiecīgās izmaksas un ieguvumus un lūgusi saskaņā ar Regulas (ES) Nr. 1095/2010 37. pantu izveidotās Vērtspapīru un tirgu nozares ieinteresēto personu grupas viedokli,
IR PIEŅĒMUSI ŠO REGULU.
I NODAĻA
VISPĀRĪGI NOTEIKUMI
1. pants
Priekšmets
Šajā regulā iekļauti regulatīvie tehniskie standarti, kuros nosaka:
a)
informāciju par neto īsajām pozīcijām, kas fiziskām vai juridiskām personām jāsniedz kompetentajām iestādēm vai jāpublisko atbilstīgi Regulas (ES) Nr. 236/2012 9. panta 5. punktam;
b)
informāciju, kas kompetentajām iestādēm jāsniedz Eiropas vērtspapīru tirgu iestādei (turpmāk tekstā - “EVTI”) atbilstīgi Regulas (ES) Nr. 236/2012 11. panta 3. punktam;
c)
apgrozījuma aprēķina metodi, lai noteiktu akciju galveno tirdzniecības vietu atbilstīgi Regulas (ES) Nr. 236/2012 16. panta 3. punktam.
II NODAĻA
PAZIŅOJAMĀ UN ATKLĀJAMĀ INFORMĀCIJA PAR NETO ĪSAJĀM POZĪCIJĀM
[REGULAS (ES) Nr. 236/2012 9. PANTS]
2. pants
Paziņojumi kompetentajām iestādēm par akciju, valsts parāda instrumentu un nesegtu valsts kredītriska mijmaiņas darījumu neto īsajām pozīcijām
1. Paziņojumā, kas iesniegts saskaņā ar Regulas (ES) Nr. 236/2012 5. panta 1. punktu, 7. panta 1. punktu vai 8. pantu, iekļauj ziņas, kas norādītas šīs regulas I pielikuma 1. tabulā.
Paziņojumam izmanto attiecīgās kompetentās iestādes izdotu veidlapu, kuras formāts noteikts II pielikumā.
2. Ja kompetentajai iestādei ir drošas sistēmas, kas ļauj pilnībā identificēt personu, kura iesniedz paziņojumu, un pozīcijas turētāju, tostarp uzrādot visu informāciju, kas noteikta I pielikuma 1. tabulas 1. līdz 7. sadaļā, attiecīgās sadaļas paziņojuma veidlapā var atstāt neaizpildītas.
3. Fiziska vai juridiska persona, kas ir sniegusi 1. punktā minēto paziņojumu, kurā konstatēta kļūda, pēc šīs kļūdas konstatēšanas attiecīgajai kompetentajai iestādei nosūta anulēšanas paziņojumu.
Anulēšanas paziņojumam izmanto attiecīgās kompetentās iestādes veidlapu, kuras formāts noteikts III pielikumā.
Attiecīgā fiziskā vai juridiskā persona vajadzības gadījumā iesniedz jaunu paziņojumu saskaņā ar 1. un 2. punktu.
3. pants
Informācijas publiskošana par akciju neto īsajām pozīcijām
Jebkurā informācijas publiskošanā par akciju neto īso pozīciju, kas sasniedz Regulas (ES) Nr. 236/2012 6. panta 1. punktā paredzēto publiskošanas slieksni vai pēc sliekšņa sasniegšanas nokrītas zem tā, ietver šīs regulas I pielikuma 2. tabulā noteikto informāciju.
III NODAĻA
INFORMĀCIJA, KAS JĀSNIEDZ EVTI PAR NETO ĪSAJĀM POZĪCIJĀM
[REGULAS (ES) Nr. 236/2012 11. PANTS]
4. pants
Periodiskā informācija
Atbilstīgi Regulas (ES) Nr. 236/2012 11. panta 1. punktam kompetentās iestādes katru ceturksni EVTI sniedz šādu informāciju:
a)
dienas apkopoto neto īso pozīciju katrai atsevišķai akcijai valsts galvenajā kapitāla vērtspapīru indeksā, ko noteikusi attiecīgā kompetenta iestāde;
b)
ceturkšņa beigu apkopoto neto īso pozīciju katrai atsevišķai akcijai, kas nav iekļauta a) punktā minētajā indeksā;
c)
dienas apkopoto neto īso pozīciju katram valsts parāda instrumentu emitentam atsevišķi;
d)
atbilstošā gadījumā - dienas apkopoto valsts kredītriska mijmaiņas darījumu nesegto pozīciju.
5. pants
Informācija pēc pieprasījuma
Informācijā, kuru uz ad hoc pamata atbilstīgi Regulas (ES) Nr. 236/2012 11. panta 2. punktam sniedz attiecīgā kompetentā iestāde, ietver visu EVTI prasīto informāciju, kuru kompetentā iestāde nav iesniegusi jau iepriekš saskaņā ar šīs regulas 4. pantu.
IV NODAĻA
APGROZĪJUMA APRĒĶINA METODE NOLŪKĀ NOTEIKT AKCIJU GALVENO TIRDZNIECĪBAS VIETU
[REGULAS (ES) Nr. 236/2012 16. PANTS]
6. pants
Apgrozījuma aprēķināšana nolūka noteikt akciju galveno tirdzniecības vietu
1. Aprēķinot apgrozījumu atbilstīgi Regulas (ES) Nr. 236/2012 16. pantam, attiecīgā kompetentā iestāde izmanto labāko pieejamo informāciju, kas var ietvert:
a)
publiski pieejamu informāciju;
b)
darījumu datus, kas iegūti saskaņā ar Eiropas Parlamenta un Padomes Direktīvas 2004/39/EK (3) 25. panta 3. punktu;
c)
informāciju no tirdzniecības vietām, kurās tirgo attiecīgās akcijas;
d)
informāciju, kuru sniegusi cita kompetentā iestāde, tostarp trešās valsts kompetentā iestāde;
e)
informāciju, kuru sniedzis attiecīgo akciju emitents;
f)
informāciju no citam trešām pusēm, tostarp datu sniedzējiem.
2. Nosakot, kas veido labāko pieejamo informāciju, attiecīgā kompetentā iestāde iespēju robežās pārliecinās, ka:
a)
tā dod priekšroku publiski pieejamai informācijai, nevis citiem informācijas avotiem;
b)
informācija attiecas uz visām tirdzniecības sesijām atbilstošajā laikposmā, neatkarīgi no tā, vai konkrētās akcijas tirgotas visās sesijās;
c)
darījumi, par kuriem saņemta informācija, aprēķinos iekļauti tikai vienu reizi;
d)
darījumi, par kuriem ziņots ar tirdzniecības vietas starpniecību, bet tie īstenoti ārpus tirdzniecības vietas, netiek uzskaitīti.
3. Akciju apgrozījums tirdzniecības vietā pielīdzināms nullei, ja konkrētās akcijas vairs nav atļauts tirgot tirdzniecības vietā, pat ja šīs akcijas atbilstošajā aprēķina periodā ir bijis atļauts tirgot šajā tirdzniecības vietā.
V NODAĻA
NOBEIGUMA NOTEIKUMI
7. pants
Stāšanās spēkā
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
To piemēro no 2012. gada 1. novembra, izņemot 6. pantu, kuru piemēro, sākot no pirmajā daļā minētās dienas.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 29. jūnijā

Labels: 7
12
2